Na osnovu člana 8. Zakona o ministarskim, vladinim i drugim imenovanjima (“Službene novine FBiH”, br. 34/03 i 65/13), a u skladu sa članom 102., stav 2. Zakona o zdravstvenom osiguranju (“Službene novine FBiH”, br. 30/97 , 7/02, 70/08 i 48/11), te Odlukom o kriterijima za imenovanje u upravna vijeća u oblasti zdravstva („Službene novine FBiH“, broj: 35/04), Ministarstvo za socijalnu politiku, zdravstvo, raseljena lica i izbjeglice Bosansko – podrinjskog Kantona Goražde, raspisuje :

**JAVNI OGLAS**

**ZA NOMINIRANJE KANDIDATA NA POZICIJU ČLANA U UPRAVNOM ODBORU ZAVODA ZDRAVSTVENOG OSIGURANJA I REOSIGURANJA FEDERACIJE BOSNE I HERCEGOVINE, SA PODRUČJA BPK GORAŽDE**

**1.** Oglašava se upražnjena pozicija za člana u Upravnom odboru Zavoda zdravstvenog osiguranja i reosiguranja Federacije Bosne i Hercegovine, sa područja Bosansko-podrinjskog kantona Goražde.

Zavodom zdravstvenog osiguranja i reosiguranja Federacije Bosne i Hercegovine (u daljem tekstu: Zavod) upravlja Upravni odbor (u daljem tekstu: U.O. Zavoda), kojeg čini i predstavnik sa područja Bosansko – podrinjskog Kantona Goražde, i to:

- jedan (1) član, kojeg predlaže kantonalno ministarstvo zdravstva.

**2.** **Opis pozicije člana U.O. Zavoda:**

Zajedno s ostalim članovima utvrđuje program djelatnosti Zavoda i daje smjernice za funkcioniranje Stručne službe Zavoda, donosi Statut Zavoda, uz saglasnost Parlamenta FBiH i druge opće akte, donosi finansijski plan i usvaja završni račun Zavoda, razmatra probleme u vezi sa osiguravanjem sredstava za provođenje obaveznog zdravstvenog osiguranja i reosiguranja na teritoriji FBiH i predlaže odgovarajuće mjere, donosi projekciju sredstava neophodnih za sprovođenje obaveznog zdravstvenog osiguranja, utvrđuje prijedlog Pravilnika o osnovama, kriterijima i mjerilima za zaključivanje ugovora sa zdravstvenim ustanovama koje obezbjeđuju usluge zdravstvene zaštite, a koje se finansiraju iz sredstava federalne solidarnosti, donosi opći akt o osnovama za utvrđivanje cijena sa cjenovnikom zdravstvenih usluga iz osnova obaveznog zdravstvenog osiguranja, usvaja obračune ukupnih sredstava ostvarenih i utrošenih u zdravstvu sa izvještajem, usvaja obračune ukupnih sredstava ostvarenih i utrošenih za sprovođenje obaveznog zdravstvenog osiguranja sa izvještajem kao i obračun sredstava federalnog fonda solidarnosti, po namjenama, sa izvještajem i dostavlja ih Parlamentu FBiH na razmatranje. Donosi finansijski plan federalnog fonda solidarnosti, priprema Prednacrt odluke o utvrđivanju prioritetnih, vertikalnih programa zdravstvene zaštite od interesa za FBiH i prioritetnih najsloženijih oblika zdravstvene zaštite iz određenih specijalističkih djelatnosti koje će se pružati osiguranim licima na teritoriji FBiH, kao i Prednacrt odluke o kriterijima i načinu korištenja sredstava fonda solidarnosti FBiH, raspoređuje sredstva federalne solidarnosti po utvrđenim namjenama, prati izvršenje prihoda i rashoda federalnog fonda solidarnosti i o tome dostavlja izvještaje kantonalnim zavodima zdravstvenog osiguranja i Federalnom ministarstvu zdravstva svaka tri mjeseca, donosi odluku o raspisivanju tendera za nabavku potrošnog materijala i lijekova i imenuje komisiju za provođenje tendera i izbor najpovoljnijeg ponuđača, utvrđuje ugovore koje Zavod zaključuje sa zdravstvenim ustanovama za pružanje zdravstvenih usluga koje se finansiraju iz sredstava solidarnosti i prati nihovo izvršenje, donosi druge akte neophodne za poslovanje federalnog fonda solidarnosti, razmatra izvještaj o provođenju obaveznog zdravstvenog osiguranja i reosiguranja na teritoriji FBiH i izvještaj o radu Stručne službe Zavoda, razmatra izvještaje o provođenju međunarodnih ugovora o socijalnom osiguranju u dijelu koji se odnosi na obavezno zdravstveno osiguranje, razmatra izvještaj o ostvarivanju zdravstvene zaštite u inozemstvu, priprema prijedloge akata iz oblasti obaveznog zdravstvenog osiguranja i reosiguranja, koje u skladu sa zakonom donosi federalni ministar zdravstva odnosno Vlada FBiH, učestvuje u pripremi za zaključivanje međunarodnih ugovora o socijalnom osiguranju u dijelu koji se odnosi na obavezno zdravstveno osiguranje te vrši i druge poslove za koje je ovlašten zakonom, podzakonskim, općim i drugim aktima.

Člana U.O. Zavoda sa područja BPK Goražde kandiduje Vlada BPK Goražde, na prijedlog Ministra za socijalnu politiku, zdravstvo, raseljena lica i izbjeglice BPK Goražde, a konačno imenovanje vrši Vlada Federacije Bosne i Hercegovine, na prijedlog federalnog ministra zdravstva, na mandat od četiri (4) godine, uz mogućnost reizbora.

**3. UVJETI KOJE TREBA DA ISPUNJAVAJU KANDIDATI:**

Kandidati koji se prijavljuju na ovaj oglas dužni su, pored uvjeta utvrđenih odredbama Zakona o ministarskim, vladinim i drugim imenovanjima Federacije BiH („Službene novine FBiH“ broj 34/03 i 65/13), kao i odredbama Zakona o sukobu interesa u organima vlasti u Federaciji Bosne i Hercegovine („Službene novine FBiH“,broj:70/08), ispunjavati i sljedeće uvjete:

**3.1. Opći uvjeti**

- da su državljani Bosne i Hercegovine,

- da nemaju privatni – finansijski interes u Zavodu u čiji se U.O. kandiduju,

- da nisu osuđivani za kazneno djelo i privredni prijestup, nespojiv s dužnošću u U.O. Zavoda,

- da nisu direktori zdravstvene ustanove odnosno zavoda,

- da nisu članovi upravnog odbora u više od jedne zdravstvene ustanove, odnosno zavoda.

**3.2. Posebni uvjeti**

Osim općih uvjeta, kandidati za člana U.O. Zavoda trebaju ispunjavati i posebne uvjete utvrđene tačkom III Odluke o kriterijima za imenovanje u upravne odbore u oblasti zdravstva („Službene novine FBiH“, broj 35/04):

* da imaju završen VII stepen stručne spreme pravnog, ekonomskog, odnosno zdravstvenog usmjerenja,
* da imaju najmanje 5 godina radnog iskustva u poslovima svog stručnog naziva, odnosno poslovima zdravstvenog osiguranja,
* da imaju stručno znanje iz djelatnosti Zavoda, te da su upućeni u sadržaj i način njegovog rada.

**4. DOKAZI**

Kandidati za člana U.O. Zavoda su dužni, uz prijavu na ovaj oglas, koja sadrži kraću biografiju, adresu i kontakt telefon, priložiti orginalne dokumente ili ovjerene fotokopije dokumenata kao dokaze o ispunjavanju općih i posebnih uvjeta traženih ovim oglasom, i to:

* uvjerenje o državljanstvu (ne starije od 6 mjeseci);
* izjava da nemaju privatni – finansijski interes u Zavodu u čiji se U.O. kandiduju (izjava kandidata potpisana i ovjerena od strane nadležnog organa);
* uvjerenje da nisu osuđivani za kazneno djelo i privredni prestup nespojiv s dužnošću u U.O. zdravstvene ustanove, odnosno Zavoda, ne starije od tri (3) mjeseca (Općinski i Kantonalni sud).
* izjava da nisu direktori zdravstvene ustanove, odnosno zavoda (izjava kandidata potpisana i ovjerena od strane nadležnog organa);
* izjava da nisu članovi upravnog odbora u više od jedne zdravstvene ustanove odnosno zavoda (izjava kandidata potpisana i ovjerena od strane nadležnog organa);
* diploma o završenom VII stepenu stručne spreme pravnog, ekonomskog, odnosno zdravstvenog usmjerenja;
* potvrda o radnom stažu izdata od poslodavca;
* izjava kandidata da posjeduje stručno znanje iz djelatnosti Zavoda, te da je upućen u sadržaj i način njegovog rada. (izjava kandidata potpisana i ovjerena od strane nadležnog organa);

Prijave sa traženim dokumentima se dostavljaju lično ili poštom preporučeno, sa naznakom: **“PRIJAVA NA JAVNI OGLAS ZA NOMINIRANJE KANDIDATA NA POZICIJU ČLANA U UPRAVNOM ODBORU ZAVODA ZDRAVSTVENOG OSIGURANJA I REOSIGURANJA FEDERACIJE BOSNE I HERCEGOVINE, SA PODRUČJA BPK GORAŽDE– NE OTVARAJ”** na slijedeću adresu: Ministarstvo za socijalnu politiku, zdravstvo, raseljena lica i izbjeglice Bosansko – podrinjskog Kantona Goražde, ul. 1.Slavne Višegradske brigade 2a, Goražde.

**5. NAKNADA ZA RAD**

Član U.O. Zavoda za svoj rad ima pravo na naknadu. Naknada članu za rad u U.O. Zavoda isplatit će se u skladu sa opštim aktima Zavoda, na teret sredstava Zavoda.

**6. OSTALO**

Javni oglas ostaje otvoren 15 /petnaest / dana od dana posljednjeg objavljivanja a objaviće se u Službenim novinama FBiH, dnevnim novinama „Dnevni avaz“, na RTV BPK Goražde, na službenoj web.stranici Vlade BPK-a Goražde: [*www.bpkg.gov.ba*](http://www.bpkg.gov.ba) i Oglasnoj ploči BPK-a Goražde .

Nepotpune i neblagovremene prijave neće se uzimati u razmatranje. Kandidati koji budu stavljeni na listu sa užim izborom bit će pozvani na intervju pred komisijom.

Sve dodatne informacije možete dobiti na službenoj web.stranici Vlade BPK-a Goražde: [www.bpkg.gov.ba](http://www.bpkgo.ba/), Oglasnoj ploči BPK-a Goražde ili direktno na kontakt telefon: 038/228-439.

**Ministarstvo za socijalnu politiku, zdravstvo,**

 **raseljena lica i izbjeglice BPK-a Goražde**